Telekommunikatsiyalar sohasida tartibga solish tizimini takomillashtirish chora-tadbirlari toʻgʻrisida
(decree, 2025-08-21)

Telekommunikatsiyalar xizmati bozorida erkin raqobat muhitini shakllantirish, koʻrsatilayotgan xizmatlar sifatini yanada oshirish, telekommunikatsiyalar tarmoqlaridan samarali foydalanishni yoʻlga qoʻyish, shuningdek, “Telekommunikatsiyalar toʻgʻrisida”gi Qonun ijrosini taʼminlash maqsadida qaror qilaman: 1. Ushbu Farmonni qabul qilishdan koʻzlangan asosiy maqsad telekommunikatsiyalar xizmatlari bozorida erkin raqobat muhitini shakllantirish, telekommunikatsiyalar tarmoqlarini boshqarish tizimining samaradorligini oshirish, koʻrsatilayotgan xizmatlar sifatini yanada yaxshilashga qaratilgan islohotlarni amalga oshirish hisoblanadi. 2. Telekommunikatsiyalarni tartibga solish agentligi (keyingi oʻrinlarda — Agentlik) tashkil etilsin. 3. Belgilab qoʻyilsinki: (a) “Telekommunikatsiyalar toʻgʻrisida”gi Qonunning 9- va 11-moddalariga muvofiq, Raqamli texnologiyalar vazirligi telekommunikatsiyalar sohasidagi vakolatli davlat organi, Agentlik telekommunikatsiyalar sohasini tartibga soluvchi organ hisoblanadi; (b) Agentlik: (i) respublika ijro etuvchi hokimiyat organi hisoblanadi; (ii) oʻz vakolatlarini “Telekommunikatsiyalar toʻgʻrisida”gi Qonunning 11-moddasiga muvofiq amalga oshiradi; (iii) operator va provayderlar tomonidan koʻrsatilayotgan xizmatlar sifatining belgilangan talablarga muvofiqligini tasdiqlangan rejaga muvofiq har oyda kamida bir marotaba monitoring qilib boradi; (iv) moliyaviy va tuzilmaviy jihatdan hamda vakolati doirasida qaror qabul qilishda mustaqil hisoblanadi hamda oʻz faoliyatida Vazirlar Mahkamasiga hisobdor boʻladi. 4. Agentlik boshqaruv xodimlarining shtatlar soni 31 ta etib belgilansin. Bunda Agentlik shtat birliklari Oʻzbekiston Respublikasi Prezidentining 2025-yil 26-iyundagi PF-105-son Farmoniga muvofiq: (a) Raqamli texnologiyalar vazirligi va uning tizim tashkilotlaridan 16 ta shtat birligini maqbullashtirish hisobidan; (b) Iqtisodiyot va moliya vazirligi huzuridagi Gʻaznachilik xizmati qoʻmitasida qisqartirilgan 15 ta shtat birligi hisobidan shakllantiriladi. 5. Quyidagilar Agentlik faoliyatini moliyalashtirish manbalari etib belgilansin: (a) 2025-yilda Raqamli texnologiyalarni rivojlantirish jamgʻarmasi mablagʻlari; (b) 2026-yildan boshlab: (i) Davlat budjeti mablagʻlari; (ii) telekommunikatsiyalar sohasidagi faoliyat turlarini amalga oshirish huquqiga litsenziya berilgani uchun davlat bojidan tushumlarning Raqamli texnologiyalarni rivojlantirish jamgʻarmasiga yoʻnaltiriladigan qismidan 5 foizi; (iii) qonunchilikda taqiqlanmagan boshqa manbalar. 6. Iqtisodiyot va moliya vazirligi Davlat budjeti parametrlari shakllantirilishida 2026-yildan boshlab Agentlik faoliyatini moliyalashtirish uchun zarur mablagʻlar inobatga olinishini taʼminlasin. 7. Vazirlar Mahkamasi: (a) bir oy muddatda Agentlik faoliyatini tashkil etish boʻyicha Hukumat qarorini qabul qilsin; (b) ikki oy muddatda qonunchilik hujjatlariga ushbu Farmondan kelib chiqadigan oʻzgartirish va qoʻshimchalar toʻgʻrisida Oʻzbekiston Respublikasi Prezidenti Administratsiyasiga takliflar kiritsin. 8. Raqamli texnologiyalar vazirligi bir oy muddatda Agentlikni Toshkent shahri, Yashnobod tumani, Maxtumquli koʻchasi, 114a-uy manzilidagi bino va inshootlarga tekin foydalanish huquqi asosida joylashtirish chorasini koʻrsin. 9. Mazkur Farmon ijrosini nazorat qilish Oʻzbekiston Respublikasi Bosh vaziri A.N. Aripov zimmasiga yuklansin.